Broj: 711-I-1693-M-146/18-02-8

Zagreb, 3. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Damira Poljaka, općinskog načelnika Općine Bednja,** za davanjem mišljenja Povjerenstva, na 30. sjednici, održanoj 3. prosinca 2018.g., daje sljedeće

**MIŠLJENJE**

1. **Sukladno članku 3. stavcima 1. i 2. ZSSI-a članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona te stoga nisu obvezni postupati sukladno odredbama istog.**
2. **Iako nisu dužnosnici u smislu ZSSI-a i članovi predstavničkih tijela jedinica lokalne i područne (regionalne) samouprave obnašaju javnu dužnost te Povjerenstvo smatra da bi se, iako ih na to ne obvezuju izričite zakonske odredbe, trebali pridržavati etičkih načela u obnašanju javnih dužnosti. Povjerenstvo stoga ukazuje da bi, u svrhu zaštite vlastitog integriteta i vjerodostojnosti, bilo primjereno da se član Općinskog vijeća Općine Bednja suzdrži od raspravljanja i donošenja odluka koje su povezane s poslovnim subjektom u kojem on ili član njegove obitelji ima udjele u vlasništvu.**

Obrazloženje

Zahtjev za davanjem mišljenja Povjerenstva podnio je dužnosnik Damir Poljak, općinski načelnik Općine Bednja. U knjigama ulazne pošte zahtjev je zaprimljen pod poslovnim brojem: 711-U-3320-M-146/18-01-1, dana 21. studenoga 2018.g., povodom kojeg se vodi predmet broj M-146/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Damir Poljak povodom obnašanja dužnosti općinskog načelnika Općine Bednja, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od Povjerenstva traži mišljenje nalazi li se član predstavničkog tijela jedinice lokalne samouprave u sukobu interesa ukoliko se tvrtka u njegovom vlasništvu ili u vlasništvu člana njegove obitelji prijavi na natječaj raspisan od strane općine kao naručitelja za obavljanje poslova stručnog nadzora nad izvođenjem radova.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokruga rada te nadležnost Povjerenstva za odlučivanje o sukobu interesa.

Povjerenstvo obrazlaže da, sukladno odredbama članka 3. ZSSI-a, članovi predstavničkih tijela jedinica lokalne i područne (regionalne) samouprave, pa tako ni članovi Općinskog vijeća Općine Bednja, nisu dužnosnici u smislu toga Zakona.

Međutim, u svrhu učinkovitog sprječavanja sukoba interesa i provođenja edukacije u pitanjima sukoba interesa, Povjerenstvo ipak smatra potrebnim ukazati da i članovi predstavničkih tijela jedinica lokalne i područne (regionalne) samouprave obnašaju javnu dužnost te bi se, iako ih na to ne obvezuju izričite odredbe ZSSI-a, trebali pridržavati etičkih načela u obnašanju javnih dužnosti.

Povjerenstvo stoga smatra da bi, u svrhu zaštite vlastitog integriteta i vjerodostojnosti u obnašanju javne dužnosti člana predstavničkog tijela jedinice lokalne samouprave, kao i povjerenja građana u tijela javne vlasti, bilo primjereno da se član Općinskog vijeća suzdrži od raspravljanja i donošenja odluka koje su povezane s poslovnim subjektom u kojem vijećnik osobno ili član njegove obitelji ima udjele u vlasništvu.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Damir Poljak, elektronička dostava

2. Objava na internetskoj stranici Povjerenstva

3. Pismohrana